Ego Petrus comes Autisiodori et Tornodori, notum facio universis presentibus pariter et futuris quod promisi et concessi abbati et monachis Regniaci, quod ego vel heredes mei, vel aliquis alius qui terram meam teneat, non capiemus equos vel quadrigas eorum, vel boschum eorum, vel res eorum, vel hominum suorum nisi de mandato et voluntate eorum. Et si forte, quod absit, hoc facere presumpserimus, dicti monachi, si voluerint, sententiam dari facient in me et terram meam sine aliqua malivolentia: nec eandem sententiam facient relaxari donec plenarie fuerit emendatum. Concessi etiam et promisi dictis monachis quod quotiens prepositi mei mutabuntur apud Mailliacum, apud Betriacum, apud Colengias, et apud Vultenetum, et alii prepositi mei ubicumque fuerint, jurabunt se bona fide has conventiones observaturos. Ad hujus itaque rei confirmationem presentem paginam sigilli mei munimine roboravi. Actum anno Domini millesimo ducentesimo sexto decimo, mense novembri.